Vroue het man glo drie dae lank aangehou, verkragDie identikit van die drie vroue soos uitgereik deur die SAPD Die polisie in die Noord-Kaap het Dinsdag ŉ identikit van drie vroue uitgereik wat na bewering ŉ man bedwelm, ontvoer en herhaaldelik verkrag het. “Die Kagisho-polisie naby Kimberley doen ŉ beroep op die publiek om hulle te help om die drie vroue te identifiseer,” het lt. Olebogeng Tawana, woordvoerder van die polisie, in ŉ verklaring gesê. “Die vroue is almal tussen 20 en 30 jaar oud, met ŉ donker gelaat en is tussen 1.6 m en 1.7 m lank.” Die drie vroue het na bewering op 25 September vanjaar in ŉ silwerkleurige Volkswagen Polo met Limpopo-nommerplate gery toe hulle by ŉ huis in Retswelele in Galeshewe stilgehou het. Hulle het hulself as Barbara, Rolufu en Daphney voorgestel. “Hulle was op soek na aanwysings na Kimberley-middestad,” het Tawana verduidelik. “ŉ 32-jarige man het die aanwysings vir hulle gegee, en hulle het hom versoek om saam met hulle te ry. Hulle het aangebied om vir hom taxigeld te gee om weer terug te keer na sy huis in Retswelele.” Die vroue het glo in die motor ŉ glas wyn vir die man aangebied, en hy vermoed daar was dalk dwelmmiddels in, want hy het sy bewussyn verloor nadat hy dit gedrink het. “Hy het eers later in ŉ bed in ŉ gastehuis in Lichtenburg, Noordwes, wakker geword,” het Tawana bygevoeg. “Hulle het vir hom pille gegee en herhaaldelik verkrag.” Die man voer aan die vroue het hom drie dae lank in die gastehuis aangehou. Enigiemand met inligting oor die vroue word versoek om sers. Daniel Satisfied te skakel by 053 807 6161 of 083 940 0503. Die ondersoek duur voort.